## L’IVC presenta en el Teatre Rialto de València el premiat espectacle ‘Mujer en cinta de correr sobre fondo negro’

*** La comèdia va obtindre el Premi Max 2021 al millor espectacle revelació
* L’obra, dirigida i interpretada per Alessandra García, es podrà vore del 3 al 6 d’octubre**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), porta al Teatre Rialto de València el guardonat espectacle *Mujer en cinta de correr sobre fondo negro*, que es podrà vore del 3 al 6 d’octubre.

En esta comèdia, l’actriu i dramaturga Alessandra García dissecciona la vida quotidiana d’un barri humil andalús. Segons apunten des de la companyia, “es tracta d’una obra protagonitzada per una malaguenya que dispara algunes observacions sobre els seus veïns i veïnes mentres deambula pel seu barri. Els rostres, les mirades, les aromes dels bars i supermercats, les rutes amb autobús i els blocs d’edificis sense ascensor. Res escapa a la seua mirada mentres transita sense descans pels carrers que configuren la seua identitat”.

L’obra ha obtingut una gran acollida per part de la crítica i el públic a més de diversos guardons com el Premi MAX al millor espectacle revelació 2021, el Premi Ojo Crítico de Teatro 2022 i el Premi Ateneo de Màlaga a la millor interpretació.

Segons l’autora, “*Mujer en cinta de correr sobre fondo negro* és una peça escènica que funciona a manera de radiografia del ciutadà de barri humil. La dona reflexiona sobre la superproducció tèxtil, el capitalisme, l’entreteniment, la cultura, els idiomes, el malnom i el sector servicis. Però, sobretot, esta història és riure i pensament”.

Una cinta de córrer, un diafragma i un recorregut fan del nostre deambular quotidià un esdeveniment. La dona dialoga amb els diferents elements que l’espai li aporta: una corda de nou metres, una pilota gegant, una cinta, un *dance-air* amb el qual lidia una batalla a vida o mort.

En definitiva, un mà a mà entre paraula i moviment portat a l’humor i el pensament i una aposta de l’IVC per les dramatúrgies jóvens i per a acostar-se a nous públics.

Les entrades es poden adquirir en les taquilles del teatre així com en la [taquilla en línia de l’IVC](https://ivc.gva.es/val/escena-val/programacio-escena/mujer-en-cinta-de-correr-sobre-fondo-negro-24-v).

Fecha: 02/10/2024